钦定古今图书集成/明伦汇编/人事典/第083卷 > 书经 > 《洪范》
## 钦定古今图书集成/明伦汇编/人事典/第083卷 > 书经 > 《洪范》

五、《皇极》：“皇建其有极。敛时五福，用敷锡厥庶民。惟时
厥庶民于汝极，锡汝保极。”

〈蔡注〉极者福之本，福者极之效。极之所建，福之所集也。人君集福于上，非厚其身而已。用敷其福以与庶民，使人人观感而化，所谓“敷锡”也。

凡厥庶民，无有淫朋，人无有比德，惟皇作极。凡厥庶
民，有猷有为有守，汝则念之，不协于极，不罹于咎。皇
则受之，而康而色。曰：“予攸好德”，汝则锡之福，时人斯
其维皇之极。无虐茕独，而畏高明。人之有能有为，使
羞其行，而邦其昌。凡厥正人，既富方谷，汝弗能使有
好于而家，时人斯其辜。于其无好德，汝虽锡之福，其
作汝用咎。

〈蔡注〉福者，爵禄之谓。上文指福之全体而言，此则为福之一端而发。

九、五福：一曰寿，二曰富，三曰康宁，四曰“攸好德，五曰
考终命。”

〈大全〉陈氏大猷曰：人莫不好生恶死，寿则生之长者，四代皆尚齿，故五福寿为先，虽寿不可无以养其生，故富次之。寿且富，或不免于忧患，则身心不安，故康宁又次之。形康心宁，安之至也，寿富康宁而不好德，则老而不死，为富不仁，作伪心劳，何足贵哉。攸好德则心逸日休，自求多福，福之本实在此，其为福大矣，故好德又次之。考，成也。诸福备矣，必成其正命，则全而归之，顺受其正，然后为福之至。使年虽寿而死非正，命虽寿何补非福矣，故考终命终焉。此之“五福”，即《皇极畴》之“五福。”五福以“攸好德”为根本。五福之目，虽至第九畴而列，而五福之根本则已于第五畴，而基曰“予攸好德，汝则锡之福”是也。好德则必得其寿，“为世耇老，无德而寿罔

“之生也。好德则得禄而富，无德而富，怨之府也。好德则心广体胖，无入不自得；无德则小人长戚戚非安也。至于考终命，又未有不由德而能战兢以全归者。诸福固必本于好德，而好德又岂非本于建皇极哉？” 王氏曰：“富贵人所欲，贫贱人所恶，而福极不言贵贱，何也？” 曰：“五福者，自天子至庶人，皆可使慕而向；六极” 亦皆可使畏而远，若贵贱，则有常分矣。使自公侯至庶人，皆慕贵，欲其至而不欲贱之在己，则陵犯篡夺，何有终穷。《诗》曰：“实命不犹” ，盖王者之世，欲贱者之安其贱如此。顾氏临曰：不言贵，虽以严分，然贵者未必为福，贱者未必为极，故桀纣贵为天子而不得其死，颜回原宪到今称之。

六极：“一曰凶，短折，二曰疾，三曰忧，四曰贫，五曰恶，六
曰弱。”

〈蔡注〉《凶》者，不得其死也。《短折》者，横夭也。祸莫大于凶短折，故先言之。疾者，身不安也。忧者，心不宁也。贫者，用不足也。恶者，刚之过也。弱者，柔之过也。以极之重轻为先后。〈大全〉王氏炎曰：“恶者”，小人之刚，自暴者也。“弱者”，小人之柔，自弃者也。